b'\n_START_ARTICLE_\nRub al-hizb\n_START_PARAGRAPH_\nRub al-hizb (Bahasa Arab: \xd8\xb1\xd8\xa8\xd8\xb9 \xd8\xa7\xd9\x84\xd8\xad\xd8\xb2\xd8\xa8\xe2\x80\x8e ialah sebuah lambang Islam, yang digariskan sebagai dua segi empat sama yang bertindih. Lambang ini terdapat pada beberapa jata dan bendera. Dalam bahasa Arab, rub bermaksud "satu perempat, suku", sementara hizb pula mempunyai makna "kumpulan". Pada mulanya lambang ini digunakan dalam al-Quran yang dibahagikan kepada 60 Hizb (60 kumpulan yang panjangnya agak sama); lambang ini menunjukkan setiap suku Hizb, sementara setiap Hizb melambangkan setengah juz\'. Tujuan utama sistem pembahagian ini ialah untuk memudahkan pembacaan al-Quran._NEWLINE_Lambang ini digunakan sebagai penanda penghujung surah dalam Seni khat Islam. Ia diperikan dengan dua segi empat sama bertindih seperti glyph Unikod \xdb\x9e di U+06DE.\n_START_SECTION_\nBintang Al-Quds\n_START_PARAGRAPH_\nBintang al-Quds (bahasa Arab \xd9\x86\xd8\xac\xd9\x85\xd9\x87 \xd8\xa7\xd9\x84\xd9\x82\xd8\xaf\xd8\xb3, najmat al-Quds) ialah pengubahsuaian lambang Islam, rub al-hizb, yang secara rasminya dikaitkan dengan al-Quds (Baitulmuqaddis)._NEWLINE_Reka bentuk bintang lapan penjuru diilhamkan daripada pelan lantai Qubbah al-Sakhrah (harfiah, Kubah Batu) yang dibina oleh Khalifah Abdul Malik bin Marwan pada tahun 685 M dan juga lambang standard rub al-hizb.'